Lectio Divina พฤศจิกายน 2018

ข้าพเจ้ามีชีวิตอยู่ มิใช่ตัวข้าพเจ้าอีกต่อไป

แต่พระคริสตเจ้า ทรงดำรงชีวิตอยู่ในตัวข้าพเจ้า

Lectio (พระเจ้าตรัสอะไร)

มก 12:38-44

## พระเยซูเจ้าทรงประณามบรรดาธรรมาจารย์

38พระเยซูเจ้าตรัสกับประชาชนขณะที่ทรงสั่งสอนว่า “จงระวังบรรดาธรรมาจารย์ที่ชอบสวมเสื้อยาวเดินไปมา พอใจให้คนทั้งหลายคำนับตามลานสาธารณะ 39พอใจนั่งแถวหน้าในศาลาธรรม พอใจนั่งที่หัวโต๊ะในงานเลี้ยง 40คนพวกนี้กินบ้านของหญิงม่าย และอธิษฐานภาวนายืดยาวเพื่อให้คนมอง คนเหล่านี้จะรับโทษหนักกว่าผู้อื่น”

## เศษเงินของหญิงม่าย

41ขณะที่พระองค์ประทับนั่งตรงหน้าตู้ทาน ทอดพระเนตรเห็นประชาชนใส่เงินลงในตู้ทานคนมั่งมีหลายคนใส่เงินจำนวนมาก 42หญิงม่ายยากจนคนหนึ่งเข้ามา เอาเหรียญทองแดงสองเหรียญใส่ลงในตู้ทาน 43พระองค์จึงทรงเรียกบรรดาศิษย์เข้ามาตรัสว่า “เราบอกความจริงแก่ท่านทั้งหลายว่า หญิงม่ายยากจนคนนี้ได้ทำทานมากกว่าทุกคนที่ได้ใส่เงินลงในตู้ทาน 44เพราะทุกคนเอาเงินที่เหลือใช้มาทำทาน **แต่หญิงคนนี้ขัดสนอยู่แล้ว ยังนำเงินทั้งหมด นำทุกอย่างที่มีอยู่สำหรับเลี้ยงชีวิตมาทำทาน**”

@ พระเยซูเจ้าประทับนั่งตรงหน้าตู้ทาน

พระเยซูเจ้าทรงเตือนศิษย์ของพระองค์ อย่าทำตามแบบอย่างของบรรดาธรรมาจารย์ เขาเหล่านั้นแสวงหาผละประโยชน์ของตนเองเป็นสำคัญ ส่วนพระองค์ผู้ทรงเป็นอาจารย์หนึ่งเดียว (อ้าง ยน 13,13)ทรงบังเกิดมา “เพื่อรับใช้” ทรงเลือกที่สุดท้าย และสิ้นพระชนม์บนกางเขน คำสอนของพระองค์เป็นความสัตย์จริง ไม่หลอกลวง แต่มนุษยชาติไม่ยอมรับรู้ความจริง เพราะบาปทำให้เขาเป็นเช่นนั้น พระเยซูเจ้ามิได้ให้ความสำคัญกับอาจารย์ที่โอ้อวด อาจารย์ผู้นี้คือ มนุษย์เก่าที่อยู่ในตัวเราแต่ละคน

@ พระเยซูเจ้าทรงชี้ให้เห็นว่าความสนิทสัมพันธ์คือพระพร

การทำทานด้วย “เงินที่เหลือใช้” เป็นการกระทำแบบจอมปลอม เพราะเยซูเจ้าทรงแก้ไขพฤติกรรมของมนุษยชาติที่ตกต่ำเสียใหม่ การทำทานที่พระวิหาร เท่ากับเป็นการถวายนมัสการแด่พระเจ้า ด้วยเหตุนี้ ของที่นำไปถวายจึงมิใช่วัตถุสิ่งของ แต่เป็นสัมพันธภาพระหว่างผู้ถวายกับพระเจ้า พระเยซูเจ้า จึงไม่รู้สึกประทับใจกับคนมั่งมี ที่ใส่เงินลงในตู้ทานเป็นจำนวนมาก “เพื่อโอ้อวด” แต่พระองค์ทรงรู้สึกประทับใจกับการกระทำของหญิงม่าย ที่นำทุกอย่างที่มีอยู่สำหรับเลี้ยงชีพมาทำทาน

พระเยซูเจ้าทรงวัดชีวิตของมนุษย์มิใช่ด้วยตัวเลข แต่ด้วยความรัก พระองค์ทรงกระทำเป็นแบบอย่าง พระองค์มิได้ให้สิ่งของที่พระองค์ “มี” แต่ทรงประทานสิ่งที่ทรง “เป็น” ทรงประทานชีวิตพระของพระองค์ ทรงกระทำเช่นเดียวกับหญิงม่าย ที่ “ให้หมด” นี่คือการให้ตามวิถีทางของพระเจ้า

Hans von Balthasar คิดเช่นนั้นเมื่อกล่าวว่า “หญิงม่ายผู้นี้ เป็นเครื่องหมายของพระบิดาเจ้า ผู้ซึ่งรักโลกอย่างมาก จนถึงกับประทานพระบุตรแต่พระองค์เดียวแก่โลก” พระเจ้าทรงให้หมด

@ ความเชื่อคือหนทาง

จุดหมายปลายทางของความเชื่อคือพระเจ้า ทุกชีวิตมุ่งไปยังพระองค์ บรรดานักบุญและผู้ล่วงหลับที่เราระลึกถึงในพิธีกรรมต้นเดือนนี้ พูดและสอนอย่างชัดเจนว่า ชีวิตเป็นพระพรและสั้นนัก จึงควรนำมาเจริญด้วยความรัก และอยู่เพื่อพระเจ้า ความไม่เที่ยงและความเปราะบาง บังคับให้เราต้องคิดว่า โอกาสที่จะเจริญชีวิตบนโลกนี้ เป็นโอกาสเดียวเท่านั้น

ความเชื่อสอนให้รู้จักตอบสนองและทำชีวิตให้เป็นพระพร การดำเนินชีวิตตามกระแสเรียก เป็นการตอบรับกับพระเจ้า พระองค์ทรงมีพระประสงค์ ให้มนุษย์มีส่วนร่วมในพระสิริรุ่งโรจน์ของพระองค์ตลอดนิรันดร ร่วมสนิทสัมพันธ์ เป็นหนึ่งเดียวกับพระองค์ ซึ่งสิ่งเหล่านี้ เริ่มต้นแล้วในประวัติศาสตร์ จึงเป็นการเหมาะสมที่มนุษย์จะให้การตอบสนองต่อพระองค์อย่างเต็มที่ มนุษย์มิใช่สิ่งสร้างธรรมดา เนื่องจากพระเจ้าทรงประทับอยู่ภายในตัวเขา

“ท่านจงทำความสะอาดภาชนะของท่าน ให้พร้อมรับพระพรอย่างเต็มที่ อันที่จริง ทุกคนได้รับการอภัยบาปอย่างเท่าเทียมกัน แต่การได้รับองค์พระจิตเจ้า ขึ้นอยู่กับความเชื่อของแต่ละบุคคล ถ้าท่านทำงานน้อย ท่านย่อมได้รับน้อย ถ้าท่านทำมาก ท่านจะได้รับมากด้วย ไม่ว่าท่านทำสิ่งใด ท่านก็ทำเพื่อความดีของท่าน หากท่านมีเรื่องบาดหมางกับใคร จงอภัยแก่เขาเถิด เมื่อท่านเข้าไปรับการอภัยบาป จำเป็นที่ท่านเองก็ต้องให้อภัยแก่ผู้ที่ได้ทำผิดต่อท่าน”

Meditatio (เทียบเคียงตัวฉันกับพระวาจา)

\* ชีวิตของข้าพเจ้า ปิดบังความหลอกลวงและความโลภไว้ไม่ได้ พระเยซูเจ้าทรงสอนศิษย์ของพระองค์ให้กระชากหน้ากากของความหลอกลวงทิ้งไป และรู้จักให้โดยปราศจากเงื่อนไข พระองค์ทรงปฏิบัติเป็นแบบอย่าง “ข้าพเจ้าถวายตนเป็นบูชาสำหรับเขา” (ยน 17,19) บนกางเขน พระองค์ตรัสว่า “สำเร็จบริบูรณ์แล้ว” (ยน 19,30)

\* ความเชื่อทำให้เรามองตลอดเส้นทางชีวิตว่า เป็นพระพรหนึ่งเดียว ยิ่งใหญ่ที่สุด ข้าพเจ้าจะสอดแทรกประวัติศาสตร์ส่วนตัวของข้าพเจ้า ในประวัติศาสตร์อันยิ่งใหญ่แห่งความรอดได้อย่างไร?

\* การตอบสนองที่เกิดจากความรักอมตะของพระเจ้า เป็นแรงบันดาลใจ เร่งเร้าให้เราประกาศความเชื่อออกมา ในปีนี้ที่เราเตรียมฉลอง 350 ปีมิสซังสยาม ทั่วทั้งพระศาสนจักรในประเทศไทย และทุกหมู่คณะ กระทำกิจกรรมต่างๆ เป็นโอกาสของการฟื้นฟูชีวิตด้วยพระวาจา Lectio Divina ศีลศักดิ์สิทธิ์ต่างๆ เอกภาพและความรักต่อกัน ความร้อนรนแบบธรรมทูต...ทำให้เกิดการปฏิวัติทางด้านจิตวิญญาณขึ้นมา

\* นักบุญเบอร์นาร์ดกล่าวว่า “เราต้องมองตัวเราเองและเป็นทุกข์ถึงบาปของเรา เพื่อเราจะได้รับความรอดพ้น แต่เราต้องจ้องมองพระเจ้าด้วยความวางใจในพระองค์ เพื่อรับความยินดีและความบันเทาจากองค์พระจิตเจ้า ด้านหนึ่งเราพบกับความกลัวและความถ่อมตน อีกด้านหนึ่ง เราพบความหวังและความรัก”

Oratio (พระวาจาของพระเจ้าทำให้เราภาวนา)

\* ขอโทษ ความฟุ้งเฟ้อของธรรมาจารย์ปรากฏให้เห็น “ชอบสวมเสื้อยาวเดินไปมา พอใจให้คนทั้งหลายคำนับตามลานสาธารณะ พอใจนั่งแถวหน้าในศาลาธรรม พอใจนั่งหัวโต๊ะในงานเลี้ยง ชอบสวดภาวนายืดยาว ชอบทำทานเพื่อให้คนเห็น “

\* ขอบคุณ 1 พกษ 17,16 “แป้งในไหไม่ขาด และน้ำมันในเหยือกไม่แห้ง ตามที่พระยาห์เวห์ตรัสไว้ทางประกาศกเอลียาห์”

\* ขอพรพระจิตเจ้า “เมื่อพระจิตแห่งความจริงเสด็จมา พระองค์จะทรงนำท่านไปสู่ความจริงทั้งมวล” (ยน 16,13)

Contemplatio (ซึมซับอยู่กับพระวาจา)

ใช้เวลาอยู่นิ่งๆ กับพระวาจา “ข้าพเจ้ามีชีวิตอยู่ มิใช่ตัวข้าพเจ้าอีกต่อไป แต่พระคริสตเจ้า ทรงดำรงชีวิตอยู่ในตัวข้าพเจ้า”

Communicatio (พระวาจาของพระเจ้าเป็นจริงในชีวิต)

พระเจ้าอเล็กซันเดอร์ผู้ยิ่งใหญ่ ถามดีโอเยเนที่กำลังมองกองกระดูกของมนุษย์ว่า “ท่านกำลังหาอะไรอยู่”? ดีโอเยเนตอบว่า “ข้าพระพุทธเจ้าแยกไม่ออกว่า กระโหลกลูกไหนเป็นของพระราชบิดาของพระองค์ กระโหลกลูกไหนเป็นของทาสของพระองค์”

“การรู้จักเตรียมพร้อมเป็นเรื่องสำคัญ เรียกร้องความหนักแน่น การวิเคราะห์ การสังเกต และการตัดสินใจ รู้จักเตรียมพร้อม หมายถึงรู้จักเริ่มเดิน รู้จักเตรียมพร้อมหมายถึงรู้จักจบ รู้จักเตรียมพร้อมหมายถึงรู้จักตาย พระเยซูเจ้าทรงสั่งศิษย์ของพระองค์ “จงเตรียมพร้อมไว้ เพราะว่าบุตรแห่งมนุษย์จะเสด็จมาในเวลาที่ท่านมิได้คาดหมาย” (มธ 24,44) ความตายมิใช่การบอกลาที่ไม่มีอนาคต ดังที่หลายคนคิด โดยเฉพาะอย่างยิ่งบุคคลที่ไม่ได้รับความบันเทาใจ”

“สำหรับคริสตชน การจาก การจบ การตาย มิได้เป็นภาวะจำยอม หรือ การเข้าสู่ความว่างเปล่า แต่เป็นการตัดขาดเพื่อการเริ่มต้นใหม่ที่แตกต่างจากเดิม” (พระคาร์ดินัล Gianfranco Ravasi)

xxxx